
	1.
	Noteikumu konsolidētā versija
55. Drošības naudas apmēru veido zvērināta tiesu izpildītāja amata atlīdzība (izņemot amata atlīdzību kreditora pretenziju pamatotības izvērtēšanai lietā par bezmantinieku mantu) un ar kustamās mantas apķīlāšanu un izsoles rīkošanu saistītie izdevumi, ko nosaka saskaņā ar noteikumiem par izpildu darbību veikšanai nepieciešamo izdevumu apmēru un to maksāšanas kārtību. Ja bezmantinieku mantas pārņemšanas un pārdošanas administrēšanas procesa ietvaros tajā pašā lietā zvērināta tiesu izpildītāja depozīta kontā jau iemaksāta drošības nauda, zvērināts tiesu izpildītājs, nosakot drošības naudas apmēru, tajā atkārtoti neiekļauj amata atlīdzību. Procesa laikā kreditors pēc zvērināta tiesu izpildītāja norādījuma iemaksā papildu summu nepieciešamo izdevumu segšanai. Ja kreditors zvērināta tiesu izpildītāja noteiktajā termiņā neiemaksā papildu summu nepieciešamo izdevumu segšanai, zvērināts tiesu izpildītājs var pārtraukt kustamās mantas atsavināšanu, izbeigt lietu par bezmantinieku mantu un paziņot par to valsts akciju sabiedrībai “Valsts nekustamie īpašumi”, bet gadījumā, ja mantas sastāvā ir kustamā manta, kuru Valsts ieņēmumu dienests saskaņā ar Ministru kabineta noteikumiem par kompetentajām institūcijām un rīcību ar valstij piekritīgo mantu iznīcina vai mantas sastāvā ir  finanšu līdzekļi vai finanšu instrumenti – arī Valsts ieņēmumu dienestam.
	Iebildums
Konceptuāli ir atbalstāms risinājums, ka gadījumos, kad bezmantinieku kustamā manta nav atsavināma, zvērināts tiesu izpildītājs par lietas izbeigšanu paziņo un, ja nepieciešams, nodod mantu VAS "Valsts nekustamie īpašumi". Savukārt, ja bezmantinieku manta ir finanšu līdzekļi vai finanšu instrumenti, informācija un attiecīgi arī manta nododama Valsts ieņēmumu dienestam.
Vienlaikus uzsverams, ka zvērinātu tiesu izpildītāju kompetencē nav vērtēt, kura konkrētā manta Valsts ieņēmumu dienestam atbilstoši tā darbību regulējošiem normatīvajiem aktiem būtu iznīcināma. Ņemot vērā minēto, nav atbalstāma šāda pienākuma noteikšana zvērinātiem tiesu izpildītājiem.
Norādām, ka, ja bezmantinieku manta ir kustamā manta, par lietas izbeigšanu ir jāpaziņo un, ja nepieciešams, manta nododama VAS “Valsts nekustamie īpašumi”, izņemot finanšu līdzekļus un finanšu instrumentus. Cita veida mantas klasificēšana vai šķirošana nav paredzama.
Atsevišķos projektā ietvertajos punktos, tas ir, 55., 59. un 99. punktā, ir noteikts, ka paziņojums sniedzams “arī” Valsts ieņēmumu dienestam. Nav pamatota iemesla, lai gadījumā, kad manta piekritīga Valsts ieņēmumu dienestam, par to būtu jāziņo gan VAS "Valsts nekustamie īpašumi", gan Valsts ieņēmumu dienestam.
 
Piedāvātā redakcija
-
	Roberta Balabāne (TM)

	2.
	Noteikumu konsolidētā versija
125. Ja ir vairāki kreditori un ja no bezmantinieku mantas atsavināšanā un nekustamā īpašuma pārvaldīšanas laikā iegūtās summas nepietiek, lai pilnīgi apmierinātu visus prasījumus, zvērināts tiesu izpildītājs sastāda aprēķinu naudas sadalīšanai starp kreditoriem un izsniedz vai nosūta to viņiem un valsts akciju sabiedrībai  “Valsts nekustamie īpašumi.
	Iebildums
Noteikumu 125. punkts, atšķirībā no citiem punktiem, kuros minēts Valsts ieņēmumu dienests, neregulē mantas nodošanu. Konkrētajā punktā Valsts ieņēmumu dienests pārstāv valsts intereses līdzīgi citiem kreditoriem, kuriem ir tiesības uz zvērināta tiesu izpildītāja sastādītā aprēķina pārsūdzību. Tādējādi nav saskatāms nekāds pamats šajā punktā aizstāt Valsts ieņēmumu dienestu ar VAS "Valsts nekustamie īpašumi".
 
Piedāvātā redakcija
-
	Roberta Balabāne (TM)

	3.
	Noteikumu konsolidētā versija
6.7 Zvērināts tiesu izpildītājs nevērtē kreditora pretenzijas pamatotību, ja kreditors nav iemaksājis zvērināta tiesu izpildītāja depozīta kontā amata atlīdzību kreditora pretenziju pamatotības izvērtēšanai (šo noteikumu 6.4 punkts). Šādā gadījumā kreditora (arī nodrošinātā kreditora) pretenzija tiek uzskatīta par neatzītu. Ja neviens no kreditoriem šajos noteikumos noteiktajā kārtībā nav iemaksājis atlīdzību kreditora pretenziju pamatotības izvērtēšanai, zvērināts tiesu izpildītājs izbeidz lietu par bezmantinieka mantu un:
	Priekšlikums
Ņemot vērā, ka ar projektu plānots grozīt noteikumu 6.7 punktu, papildus nepieciešams noregulēt arī šādus jautājumus:
1. papildināt 6.7 punkta ievadā doto uzskaitījumu arī ar gadījumiem, kad nav nevienas vismaz daļēji atzītas kreditora pretenzijas;
2. noteikt, ka lietās, kurās par bezmantinieku mantu atzīti naudas līdzekļi, zvērināts tiesu izpildītājs pirms lietas izbeigšanas no tiem sedz noteikumu 120.1 un 120.2 apakšpunktos norādītos izdevumus.
Piedāvātā redakcija
6.7 Zvērināts tiesu izpildītājs nevērtē kreditora pretenzijas pamatotību, ja kreditors nav iemaksājis zvērināta tiesu izpildītāja depozīta kontā amata atlīdzību kreditora pretenziju pamatotības izvērtēšanai (šo noteikumu 6.4 punkts). Šādā gadījumā kreditora (arī nodrošinātā kreditora) pretenzija tiek uzskatīta par neatzītu. Ja neviens no kreditoriem šajos noteikumos noteiktajā kārtībā nav iemaksājis atlīdzību kreditora pretenziju pamatotības izvērtēšanai vai nav nevienas vismaz daļēji atzītas kreditora pretenzijas, zvērināts tiesu izpildītājs izbeidz lietu par bezmantinieka mantu un:

Papildināt 6.7 punktu, nosakot, ka lietās, kurās par bezmantinieku mantu atzīti naudas līdzekļi, zvērināts tiesu izpildītājs pirms lietas izbeigšanas no tiem sedz noteikumu 120.1 un 120.2 apakšpunktos norādītos izdevumus.

